{{Nr||''de Fernand Mendez Pinto.''|335}}''de l’année mil six cent trente neuf, depuis que le Seigneur de toutes les choses creées en fait voir à ceux qui viuoient sur terre, combien il auoit en horreur les pechez des hommes, pour lesquels il noya tout l’Vniuers, des eaux qu’il fist tomber du Ciel pour satisfaire à sa diuine Iustice. Il leur fera, dis-je, manifesté que c’est le nouueau Prince Pequin qui a basty cette forteresse, à qui il a donné son nom. Ainsi conformément à la Prophetie que l’enfant mort nous en a donnée, il sera publié partout par la voix des peuples estrangers, de quelle façon il faut craindre le Seigneur, & luy rendre des sacrifices qui luy soient agreables & iustes''. Voila ce que dist le Roy Pequin à ses vassaux, & c’est ainsi qu’on le voit encore graué aujourd’huy sur vn escusson d’argent, attaché à vne arcade d’vne des principales portes de la ville, appellée ''Pommicotay'', en laquelle pour memoire de cette Prophetie, il y a d’ordinaire vne garde de quarante hallebardiers auec leur Capitaine, là où en toutes les autres il n’y en a que quatre seulement, qui sont obligez de rendre compte de ceux qui entrent dans la ville & qui en sortent à chaque iour ; & parce que les Histoires font foy que ce fut au troisiesme du mois d’Aoust, que ce nouueau Roy ietta le premier fondement de cette ville ; à ce mesme iour les Roys de la Chine ont accoustumé de se faire voir au peuple, ce qu’ils font auec tant de grandeur & de majesté, qu’il faut que i’aduouë qu’il me seroit impossible d’en pouuoir raconter la moindre partie, tant s’en faut que i’en puisse descrire le tout. Or à cause des paroles que dist ce premier Roy, que les Chinois tiennent pour vne Prophetie infaillible, ses descendans en apprehendant si fort l’euenement, que par vne Loy qu’ils ont faite exprés, il est defendu sur de grandes peines, de ne receuoir en ce Royaume que des Ambassadeurs & des esclaues, mais point d’autres estrangers. C’est aussi pour cela que lors qu’il y en arriue quelques-vns, ils les bannissent aussi tost d’vn lieu à l’autre, sans leur permettre de s’establir en aucune part, comme ils le pratiquerent enuers moy & enuers mes huict compagnons. Voila donc comme de cette mesme façon que i’ay succinctement racontée, fut fondé & peuplé cet Empire de la Chine, par le moyen de ce Prince appellé Pequin, fils de
<references/>
Les voyages advantureux de Fernand Mendez Pinto.djvu/353